हाउजल के 59 वर्षीय दादा सुरेप हाउजल कहते हैं कि जब पोता खिलौने के लिए रोता है तो मैं बेतरह आतंकित हो जाता हूं। समझ में नहीं आता कि दो वक्त की रोटी की जुगाड़ तो कर ही नहीं पाता, खिलौने कैसे खरीदूं? मेरे पास इतना भी पैसा नहीं है कि इस मासूम को मच्छरों से बचाने के लिए मच्छरदानी खरीद सकूं। हाउजल उन सैकड़ों बच्चों में से एक है, जिनके मां-बाप की मौत एड्स की वजह से हुई। पूर्वोत्तर राज्य मणिपुर में एड्स की समस्या लगातार विकराल होती जा रही है। हाउजल के मां-बाप नशा करते थे। नशे की सूई लेने के दौरान वे एचआईवी पॉजिटिव की चपेट में आ गए। इसके बाद मौत ने उन्हें धर दबोचा।
सोसायटी फॉर एचआईवी-एड्स एंड लाइफलाइन ऑपरेशन इन मणिपुर (सालोम) नामक संगठन के निदेशक पी. वनलालमुआना ने कहा कि एड्स से अनाथ होने वाले बच्चों की संख्या तेजी से बढ़ रही है, खासकर इस जिले में यह समस्या विकराल होती जा रही है। मणिपुर सरकार के वरिष्ठ अधिकारी कहते हैं कि राज्य में एड्स से अनाथ हुए बच्चों की संख्या 1400 से 1700 हो सकती है। इनमें से कई बच्चों को अपनी मां से एड्स हुआ है। राजधानी इंफाल से 65 किलोमीटर दूर इस छोटे से शहर में हाउजल की तरह करीब 500 अनाथ बच्चे हैं। सुरेप हाउजल ने बताया कि उनका पोता उसी वक्त अनाथ हो गया, जब वह ठीक से खड़ा भी नहीं हो पाता था। मैं उसके भविष्य को लेकर आशंकाओं से भरा हूं।